Document ID: 32010R1040

REGULAMENTUL (UE) NR. 1040/2010 AL COMISIEI
din 16 noiembrie 2010
de modificare a anexei V la Regulamentul (CE) nr. 1342/2007 al Consiliului privind limitele cantitative pentru anumite produse din oțel din Federația Rusă
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1342/2007 al Consiliului din 22 octombrie 2007 privind aplicarea unor restricții asupra importurilor de anumite produse din oțel din Federația Rusă (1), în special articolul 5,
întrucât:
(1)
La 26 octombrie 2007, Comunitatea Europeană și Federația Rusă au semnat un acord privind comerțul cu anumite produse din oțel (2) (denumit în continuare „acordul”).
(2)
Articolul 3 alineatul (3) din acord prevede posibilitatea reportării cantităților neutilizate într-un anumit an pentru anul următor, până la un maximum de 7 % din limita cantitativă relevantă prevăzută în anexa II la acord.
(3)
La fel ca în 2009, Rusia a notificat Uniunii Europene intenția sa de a recurge la dispozițiile articolului 3 alineatul (3), în termenele stabilite în acord. Este oportun să se efectueze adaptările necesare ale limitelor cantitative pentru anul 2010 care rezultă din cererea Rusiei.
(4)
Articolul 10 prevede că, la fiecare reînnoire anuală, cantitățile din fiecare grup de produse se majorează cu 2,5 %.
(5)
Regulamentul (CE) nr. 1342/2007 ar trebui modificat în mod corespunzător,
ADOPTĂ PREZENTUL REGULAMENT:
Articolul 1
Limitele cantitative pentru anul 2010 prevăzute în anexa V la Regulamentul (CE) nr. 1342/2007 se înlocuiesc cu cele care figurează în anexa I la prezentul regulament.
Articolul 2
Limitele cantitative pentru anul 2011, care rezultă din aplicarea articolului 10 alineatul (1) din Acordul din 2007 între Comunitatea Europeană și Federația Rusă privind comerțul cu anumite produse din oțel, sunt prezentate în anexa II la prezentul regulament.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 noiembrie 2010.

Labels: 10
18
3
1